Document ID: 32000R0654

32000R0654
L 079/26
SLUŽBENI LIST EUROPSKE UNIJE
29.03.2000.
UREDBA KOMISIJE (EZ) br. 654/2000
od 29. ožujka 2000.
o odobrenju novih dodataka hrani za životinje, korištenju novih dodataka hrani za životinje i novih pripravaka dodataka hrani za životinje
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Direktivu Vijeća 70/524/EEZ od 23. studenoga 1970. o dodacima hrani za životinje (1), kako je zadnje izmijenjena Uredbom Komisije (EZ) br. 2690/1999 (2), a posebno njezin članak 3.,
budući da:
(1)
Direktiva 70/524/EEZ predviđa da se novi dodaci hrani za životinje odobravaju uzimajući u obzir znanstveni i tehnički napredak.
(2)
Direktiva Vijeća 93/113/EZ od 14. prosinca 1993. o korištenju i prodaji enzima, mikroorganizama i njihovih pripravaka u hranidbi životinja (3), kako je zadnje izmijenjena Direktivom 97/40/EZ (4), odstupajući od Direktive 70/524/EEZ odobrava državama članicama da privremeno odobre korištenje i prodaju enzima, mikroorganizama i njihovih pripravaka.
(3)
Dostavljeni su novi podaci za zamjenu odobrenih pripravaka enzima novim pripravcima istih enzima.
(4)
Privremeno odobrenje novih dodataka hrani za životinje ili korištenje dodataka hrani za životinje može se dati ako, u količini dozvoljenoj u hrani za životinje, nemaju štetni učinak na zdravlje ljudi ili životinja ili na okoliš, niti štete potrošaču mijenjanjem karakteristika proizvoda životinjskog podrijetla, ako se njihova prisutnost u hrani za životinje može kontrolirati te ako je razumno pretpostaviti, uzimajući u obzir dostupne rezultate, da imaju povoljan učinak na karakteristike te hrane za životinje ili proizvoda životinjskog podrijetla kada se uvrsti u takvu hranu za životinje.
(5)
Direktiva Vijeća 89/391/EEZ od 12. lipnja 1989. o uvođenju mjera za poticanje poboljšanja sigurnosti i zdravlja radnika na radu (5) kao i pojedinačne direktive koje se na nju odnose, a posebno Direktiva Vijeća 90/679/EEZ od 26. studenoga 1990. o zaštiti radnika od rizika povezanih s izlaganjem biološkim agensima na radu (6), kako je zadnje izmijenjena Direktivom Komisije 75/65/EZ (7), u potpunosti se mogu primijeniti na uporabu i rukovanje dodacima hrani za životinje od strane radnika.
(6)
Ispitivanje spisa koje su države članice dostavile u skladu s člankom 3. Direktive 93/113/EZ pokazalo je da se određeni broj pripravaka iz funkcionalne skupine enzima i mikroorganizama može privremeno odobriti.
(7)
Znanstveni odbor za hranidbu životinja je dao povoljno mišljenje o neškodljivosti pripravaka tih enzima (8) i mikroorganizama (9).
(8)
Mjere predviđene u ovoj Uredbi su u skladu s mišljenjem Stalnog odbora za hranu za životinje,
DONIJELA JE OVU UREDBU:
Članak 1.
Pripravci iz funkcionalne skupine „Enzimi”, navedeni u Prilogu I. ovoj Uredbi odobravaju se u hranidbi životinja u skladu s Direktivom 70/524/EEZ, kao dodaci hrani za životinje pod uvjetima predviđenima u tom Prilogu.
Članak 2.
Detalji o sastavu enzima odobrenih pod brojevima „7” i „8” su promijenjeni kako je to navedeno u Prilogu I., pod naslovom „Kemijska formula, opis”.
Članak 3.
Pripravci iz funkcionalne skupine „Mikroorganizmi” navedeni u Prilogu II. ovoj Uredbi odobravaju se u hranidbi životinja u skladu s Direktivom 70/524/EEZ, kao dodaci hrani za životinje pod uvjetima predviđenima u tom Prilogu.
Članak 4.
Ova Uredba stupa na snagu trećeg dana od dana objave u Službenom listu Europskih zajednica.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 29. ožujka 2000.

Labels: 0
17
6